Narre dink nie nuwe neiging is snaaks nieArgieffoto Professionele hansworse het hul misnoeë uitgespreek met sogenaamde “creepy clowns” wat mense probeer skrikmaak. Kathy Shook, wat al 28 jaar lank in die hansworsbedryf is, het aan Denver7 gesê hulle is kwaad oor dié nuwe neiging wat in die VSA uitgebreek het. “Dit maak ons kwaad en nog meer, dit maak ons hartseer. Dit maak ons regtig hartseer. My helde was Carol Burnett, Lucille Ball en Red Skelton. Snaakse mense. Ek wil daardie tipe persoon wees.” Die “creepy clowns” het aanvanklik op sosiale media begin om mense skrik te maak, maar owerhede in die VSA neem berigte van hansworse wat dreig om op skole te skiet, baie ernstig op. Die neiging het aanvanklik laat in Augustus in Noord-Carolina begin waar kinders gesê het mense, wat soos hansworse aangetrek was, wou hulle in ŉ woud in lok met geld. Die Chicago Tribune kon egter nie enige bewyse van dié narre vind nie. ŉ Vrou het op 19 Augustus in Suid-Carolina berig sy het “verskeie hansworse” in die woud gesien wat groen laserligte geflits het. Nog ŉ inwoner van Suid-Carolina het aan BuzzFeed News gesê sy kinders het hansworse in die woud beskryf wat kettings en messe gehad het en kinders met lekkergoed wou lok. Twee meisies in Georgia het in September beweer ŉ hanswors het hulle gejaag. ŉ SnapChat-video wys hoe ŉ nar uit ŉ parkeerarea vir hulle waai. ŉ 16-jarige is in September in Alabama in hegtenis geneem nadat hy ŉ foto van ŉ hanswors op Facebook gelaai het wat glo mense by ŉ skool sou skiet. Denver7 het ŉ lys van voorvalle saamgestel waar berigte oor dié “creepy clowns” ontvang is. Dit sluit, buiten bogenoemde state, ook Kentucky, Pennsilvanië en Tennessee in. Shook meen sy blameer Hollywood. “Hulle het met die gruwelflieks begin. Dit is net in Amerika wat ons met dié probleem sukkel. Dis nie ŉ probleem in ander lande nie.” ŉ 18-jarige vrou is Saterdag in Ohio aangekla dat sy valslik alarm gemaak het oor ŉ hanswors wat haar met ŉ mes gejaag het, toe sy laat was vir werk. Sy het gesê ŉ hanswors het oor ŉ heining gespring, ŉ mes rondgeswaai en haar duim gesny. ŉ 13-jarige tiener van Virginia is Sondag in hegtenis geneem nadat sy ŉ individu op sosiale media gekontak het, wat ŉ hansworsfoto in sy profielfoto gebruik, en die persoon gevra het om haar onderwyseres te vermoor. ŉ Man in Kentucky het Maandag op ŉ vrou geskiet nadat hy haar vir ŉ hanswors aangesien het. Adam Tingle het gesê die vrou het Maandagmiddag met haar hond gestap en hy het op haar geskree, toe hy gedink het sy is ŉ moordenaar-hanswors. Toe die vrou nie stop nie, het hy op haar geskiet. Hy het nie haar of haar hond getref nie. Tingle het aan beamptes gesê berigte oor hansworse het hom skrik op die lyf gejaag. Bronne: Denver7: Professional clowns say ‘creepy clown’ stories are affecting their livelihood, Denver7: This is where creepy clowns are being spotted across the US KDVR: 13-year-old girl arrested for contacting local ‘clown’ to kill one of her teachers West Kentucky Star: Man Fires Shot at Woman He Mistook for Clown US News: Police: Woman late for work lies about clown attacking her